# SLOVENSKÁ TECHNICKÁ UNIVERZITA V BRATISLAVE

# SPRÁVA

# o činnosti Správnej rady Slovenskej technickej univerzity v Bratislave za rok 2013

Slovenská technická univerzita v Bratislave je druhou najväčšou a druhou najstaršou univerzitou na Slovensku. Zároveň je je modernou, výskumno-vzdelávacou inštitúciou. STU si aj v roku 2013 udržala pozíciu najlepšej technickej školy na Slovensku. Vyplýva to z rebríčka University Ranking By Academic Performance 2012/13, z ktorého vyplynulo, že STU je **najlepšou technickou školou v SR a druhou najlepšou technikou v ČR a SR***.* Ambíciou Vedenia STU je udržať si a posilniť toto postavenie. A k tomu smerovali aj rozhodnutia a kroky prijaté v orgánoch univerzity, vrátane Správnej rady STU.

Slovenská technická univerzita v Bratislave sa v danom roku v oblasti vzdelávania zamerala na otváranie a spájanie školy s medzinárodným prostredím. Koncom apríla 2013 rektor STU slávnostne prevzal **ocenenie ECTS label**, ktoré udeľuje univerzitám Európska komisia. O certifikát sa každoročne uchádzajú desiatky univerzít, uspeje spravidla len zlomok z nich. Získanie ECTS label naznačuje všetkým domácim a zahraničným študentom, že kreditný systém štúdia na STU spĺňa prísne európske štandardy a vzdelávanie je plne porovnateľné so zahraničím. Koncom roka **získala univerzita** od Európskej komisie aj ďalšie ocenenie **DS Label**. Potvrdzuje, že dvojjazyčné diplomy vydávané na STU bezplatne všetkým absolventom bakalárskych, magisterských, inžinierskych a doktorandských študijných programov sú v súlade s európskymi požiadavkami. Tieto kroky podporujú mobilitu študentov, ktorá patrí medzi priority univerzity. STU má záujem vysielať na stáže a študijné pobyty stále viac študentov a uľahčiť im získavanie skúseností v zahraničí, ktoré potom môžu študenti využiť po návrate domov. Rozsah mobilít sa v najbližších rokoch ešte rozšíri, rektor STU podpísal chartu o študentských mobilitách **Erasmus+** na roky 2014 – 2020. Tá umožňuje aktívnym študentom vycestovať aj viac ráz počas štúdia.

**V oblasti investícií** STU kládla dôraz na realizáciu projektov **Univerzitných vedeckých parkov v Bratislave a Trnave**, ktorých cieľom je obnova vedeckej infraštruktúry na škole. Začalo sa s obnovou laboratórií v časti parku v centre Bratislavy (FA, SvF, SJF) a s výstavbou objektov v Trnave (MTF). Pozornosť univerzita venovala aj pokračovaniu obnovy objektov budov a laboratórií – podala nové projekty štrukturálnych fondov EÚ, konkrétne BA Centrum a BA Trnávka. Pre vedenie univerzity však je dôležité zatraktívniť nielen prostredie, v ktorom sa študenti venujú vzdelávaniu a výskumu, ale aj prostredie, kde trávia voľný čas. Preto univerzita začala aj s **rozsiahlou obnovou internátov** z viacerých finančných zdrojov.

Z pohľadu dokončených projektov je potrebné spomenúť novú budovu **Fakulty informatiky a informačných technológií** v Mlynskej doline v Bratislave, ktorú začala fakulta využívať na plno práve v danom akademickom roku. Budova získala v roku 2013 ocenenie v súťaži **Stavba roka 2013** - **Cenu primátora Bratislavy za celospoločenský prínos.** FIIT STU je jediná fakulta na Slovensku, ktorá sa špecializuje výlučne na vzdelávanie odborníkov pre IT sektor.

**V oblasti výskumu** je univerzita naďalej **treťou najsilnejšou slovenskou inštitúciou** podľa svetového rankingu výskumných inštitúcií **SCIMAGO SIR**. Silnou stránkou STU je medzinárodná publikačná činnosť a domáca a zahraničná projektová úspešnosť. V priamej súťaži získava škola takmer tretinu finančných zdrojov. V roku 2013 riešila STU 212 projektov zmluvného výskumu pre priemyselnú prax a 471 výskumných projektov financovaných z grantov, vrátane 7. rámcového programu EÚ. V tejto oblasti je pre STU aktuálne veľkou výzvou úspešnosť v **programe Horizont 2020**. Univerzita v snahe podporiť zapojenie výskumných tímov do programu vytvorila **fond na prefinancovanie** projektov, **motivačný program** na podporu zapájania do projektov medzinárodnej vedecko-výskumnej spolupráce a tiež program odmeňovania vedcov za publikovanie vedeckých výsledkov v špičkových časopisoch s vysokým impakt faktorom. Priamo na pôde školy prebehlo viacero informačných seminárov k programu Horizont 2020.

Pre zapojenie do medzinárodných výskumných projektov sú dôležité vzťahy so zahraničnými inštitúciami. V záujme podporiť takéto väzby vznikla na STU **prvá pobočka Európskej aliancie pre inovácie (EAI)** v strednej a východnej Európe.

Výskum je na STU nevyhnutnou súčasťou vzdelávania, študenti sú aktívne zapájaní do vedeckého výskumu. Veda patrí na univerzity. S cieľom podporiť túto myšlienku a rozšíriť informovanosť o vede na školách, inicioval rektor STU vznik **Združenia výskumne a technicky orientovaných univerzít SR**. STU tiež intenzívne počas celého roka zviditeľňovala výsledky, výskum na škole a špičkové vedecké kolektívy. Výsledkom sú stovky mediálnych výstupov o objavoch a vynálezoch z oblasti chémie, biotechnológií, medicíny, potravinárstva, strojárstva, stavebníctva, dizajnu, informačných technológií, elektroniky či energetiky.

Vedecko-výskumná činnosť na univerzite je orientovaná na potreby praxe a hľadanie inovatívnych riešení. **V oblasti transferu technológií** bolo vytvorené špecializované pracovisko **Know-how centra STU – Kancelária spolupráce s praxou.** S cieľom skvalitniť patentovú politiku na univezite boli aktualizované vnútorné smernice a zintenzívnila sa spolupráca s Centrom vedecko-technických informácií SR. Univerzita sa naďalej sústredila aj na transfer poznatkov a inovácií zo školy do ekonomiky aj prostredníctvom vytvárania spin-off a start-up firiem. V **Univerzitnom technologickom inkubátore** v roku 2013 pribudlo 7 nových inovatívnych firiem, pre študentov tu prebiehali prednášky a semináre so zámerom podporiť záujem o podnikanie u mladých inžinierov/rok a rozšíriť ich vedomosti a pripravenosť na prípadné založenie vlastných firiem.

Správa o činnosti Správnej rady STU za rok 2013 informuje aj o prerokovávaných a schválených materiáloch, uzneseniach a záveroch. V roku 2013 sa uskutočnili dve zasadnutia Správnej rady STU, a to dňa 07.05.2013 a dňa 03.12.2013.

***Zasadnutie Správnej rady STU dňa 07. 05. 2013***

**Zhrnutie:**

Na zasadnutí bolo prítomných 11 členov SR, ospravedlnili sa 3 členovia.

|  |  |  |  |
| --- | --- | --- | --- |
|  | **Meno a priezvisko** | **Prítomný** | **Neprítomný** |
|  | doc. RNDr. Milan Ftáčnik, CSc. | x |  |
|  | Dr. h. c. Ing. Jozef Uhrík, CSc. | x |  |
|  | doc. Ing. Peter Mihók, CSc. | x |  |
|  | Ing. Vladimír Slezák |  | x - ospravedlnený |
|  | Ing. Ján Király | x |  |
|  | Ing. Matej Korec |  | x - ospravedlnený |
|  | Ing. Zsolt Lukáč | x |  |
|  | doc. Ing. Ľubomír Harach, CSc. |  | x - ospravedlnený |
|  | doc. Ing. Jozef Dický, PhD. | x |  |
|  | Ing. Michal Ondruška | x |  |
|  | Ing. Miroslav Havlík | x |  |
|  | JUDr. Anton Ondrej, MBA | x |  |
|  | Ing. Igor Vida  | x |  |
|  | Ing. arch. Juraj Šujan | x |  |

1/ Predseda Správnej rady STU odovzdal dekréty novovymenovaným členom správnej rady:

* Ing. Miroslavovi Havlíkovi
* JUDr. Antonovi Ondrejovi, MBA
* Ing. arch. Jurajovi Šujanovi
* Ing. Igorovi Vidovi

2/ Správna rada STU schválila

* Správu o činnosti Správnej rady STU za rok 2012, ktorá sumarizovala informácie o zasadnutiach, odporúčaniach k činnosti a súpis rozhodnutí Správnej rady STU za rok 2012.
* Výročnú správu o hospodárení STU za rok 2012, ktorá sumarizovala finančnú a majetkovú situáciu univerzity, hospodárnosť pri nakladaní s finančnými prostriedkami zo štátneho rozpočtu, ako aj vlastnými prostriedkami univerzity. Prezentované výsledky zahŕňali hospodárenie všetkých súčastí univerzity.
* rozpočet STU na rok 2012, dokument pozostával z nákladov a výnosov, bol spracovaný osobitne za okruh podnikateľskej činnosti za STU a podľa jednotlivých súčastí STU.

3/ Správna rada STU prerokovala a zobrala na vedomie

* Výročnú správu o činnosti STU za rok 2012, ktorá zahŕňala najdôležitejšie udalosti univerzity, vzdelávaciu činnosť, výskumnú, umeleckú a ďalšiu tvorivú činnosť, výsledky v oblasti rozvoja vysokej školy, medzinárodnej spolupráce a v oblasti financií.
* informáciu o vyhodnotení plnenia plánu činností na zabezpečenie plnenia Dlhodobého zámeru STU v roku 2012.
* informáciu o pláne činností na zabezpečenie plnenia Dlhodobého zámeru STU v roku 2013.
* správu o výstavbe novej budovy Fakulty informatiky a informačných technológií STU a informáciu o jej využití.

4/ Správna rada STU volila predsedu a podpredsedu Správnej rady STU.

Do funkcie predsedu Správnej rady STU bol opätovne navrhnutý doc. RNDr. Milan Ftáčnik, CSc. a do funkcie podpredsedu Správnej rady STU Ing. Jozef Uhrík, CSc.

5/ Podpredseda Správnej rady predniesol návrh na priznanie odmeny rektorovi STU s príslušným

odôvodnením.

***Súpis uznesení zo zasadnutia Správnej rady STU zo dňa 07. 05. 2013***

**UZNESENIE: 1.1/2013-SR**

Správna rada STU schvaľuje Správu o činnosti Správnej rady STU za rok 2012 a ukladá

tajomníčke Správnej rady doručiť jeden exemplár Správy o činnosti Správnej rady STU za rok

2012 na MŠVVaŠ SR a zverejniť predmetnú správu na internetovej stránke STU.

(Hlasovanie: za – 11, proti – 0, zdržal sa – 0)

**UZNESENIE: 1.2/2013-SR**

Správna rada STU schvaľuje Výročnú správu o činnosti STU za rok 2012.

Oceňuje výsledky, ktoré v minulom roku škola dosiahla.

(Hlasovanie: za – 11, proti – 0, zdržal sa – 0)

**UZNESENIE: 1.3/2013-SR**

Správna rada STU schvaľuje Výročnú správu o hospodárení STU za rok 2012.

(Hlasovanie: za – 11, proti – 0, zdržal sa – 0)

**UZNESENIE: 1.4/2013-SR**

Správna rada STU schvaľuje Rozpočet STU na rok 2013.

(Hlasovanie: za – 11, proti – 0, zdržal sa – 0)

**UZNESENIE: 1.4.1/2013-SR**

Správna rada STU žiada rektora STU navrhnúť kroky, resp. postup na zabezpečenie vyrovnaného hospodárskeho výsledku FIIT STU v roku 2013.

 Z: rektor STU

 T: november 2013

(Hlasovanie: za – 11, proti – 0, zdržal sa – 0)

**UZNESENIE: 1.5/2013-SR**

Správna rada STU berie na vedomie informáciu o vyhodnotení plnenia plánu činností na

zabezpečenie plnenia Dlhodobého zámeru STU v roku 2012 s pripomienkami.

Predseda správnej rady požiadal do budúcnosti k slovu „splnené“ doplniť krátku

informáciu o predmetnom plnení úlohy za účelom jej jasnej výpovednej hodnoty.

(Hlasovanie: za – 11, proti – 0, zdržal sa – 0)

**UZNESENIE: 1.6/2013-SR**

Správna rada STU berie na vedomie informáciu o pláne činností na zabezpečenie plnenia

Dlhodobého zámeru STU v roku 2013.

(Hlasovanie: za – 11, proti – 0, zdržal sa – 0)

**UZNESENIE: 1.7/2013-SR**

Správna rada STU berie na vedomie Správu o výstavbe FIIT STU s pripomienkami.

(Hlasovanie: za – 11, proti – 0, zdržal sa – 0)

**UZNESENIE: 1.8/2013-SR**

Správna rada STU berie na vedomie informáciu o využití novej budovy Fakulty informatiky a informačných technológií STU s pripomienkami a žiada rektora STU o analytickú správu – dopracovanie návrhu aj po kvantitatívnej stránke.

 Z: rektor STU T: november 2013

(Hlasovanie: za – 11, proti – 0, zdržal sa – 0)

**UZNESENIE: 1.9/2013-SR**

Správna rada STU žiada bod 9 „Návrh na využitie novej budovy Fakulty informatiky a informačných technológií STU a voľných priestorov na Fakulte elektrotechniky a informatiky STU“ a bod 10 „Správa o priestorovom vybavení fakúlt STU a výške nákladov na ich prevádzku“ opäť predložiť na ďalšie zasadnutie Správnej rady STU.

(Hlasovanie: za – 11, proti – 0, zdržal sa – 0)

**UZNESENIE: 1.10/2013-SR**

Správna rada STU v súlade s §41 ods. 5 Zákona o VŠ v platnom znení schvaľuje rektorovi STU, prof. Ing. Robertovi Redhammerovi, PhD. mimoriadnu odmenu z dotačných prostriedkov za udržanie prebytkového hospodárenia univerzity a podielu vlastných výnosov a za osobný prínos v súvislosti so získaním dvoch projektov Univerzitných vedeckých parkov a mimoriadnu odmenu zo zdrojov podnikateľskej činnosti za osobný prínos v oblasti organizovania a riadenia podnikateľskej činnosti a získavaní iných ako dotačných prostriedkov pre univerzitu.

(Hlasovanie: za – 11, proti – 0, zdržal sa – 0)

***Zasadnutie Správnej rady STU dňa 03. 12. 2013***

**Zhrnutie:**

Na zasadnutí bolo prítomných 11 členov SR, ospravedlnili sa 3 členovia.

|  |  |  |  |
| --- | --- | --- | --- |
|  | **Meno a priezvisko** | **Prítomný** | **Neprítomný** |
| 1. | doc. RNDr. Milan Ftáčnik, CSc. | x |  |
| 2. | Dr. h. c. Ing. Jozef Uhrík, CSc. | x |  |
| 3. | doc. Ing. Peter Mihók, CSc. |  | x - ospravedlnený |
| 4. | Ing. Vladimír Slezák | x |  |
| 5. | Ing. Ján Király |  | x - ospravedlnený |
| 6. | Ing. Matej Korec | x |  |
| 7. | Ing. Zsolt Lukáč | x |  |
| 8. | doc. Ing. Ľubomír Harach, CSc. | x |  |
| 9. | doc. Ing. Jozef Dický, PhD. | x |  |
| 10. | Ing. Michal Ondruška | x |  |
| 11. | Ing. Miroslav Havlík | x |  |
| 12. | JUDr. Anton Ondrej, MBA |  | x - ospravedlnený |
| 13. | Ing. Igor Vida  | x |  |
| 14. | Ing. arch. Juraj Šujan | x |  |

1/ Správna rada STU zobrala na vedomie

* ústnu informáciu o aktuálnych témach na STU. Rektor informoval o udalostiach, ktoré sa udiali v období od posledného zasadnutia správnej rady. K tým mimoriadnym patril požiar na FCHPT STU a zmena dvoch členov Vedeckej rady STU. Informoval aj o stave kauzy okolo členstva STU vo Výskumnom ústave zváračskom – Priemyselnom inštitúte.

Zároveň oboznámil členov správnej rady, že STU dostala z MŠVVaŠ SR registrovaný dodatok

k Štatútu STU, ďalej bola vydaná sada interných, najmä ekonomických predpisov, prebehli

racionalizačné a organizačné zmeny.

Rektor oboznámil členov aj o aktuálnom stave projektov Univerzitných vedeckých parkov,

boli podané nové projekty štrukturálnych fondov EÚ, konkrétne BA Centrum v hodnote cca 16

mil. EUR a BA Trnávka SvF STU taktiež v hodnote cca 16 mil. EUR.

STU podala prihlášku do DS Label (Dodatok k diplomu).

K mimoriadnym úspechom školy patrí aj cena primátora stavebnému dielu FIIT STU, ktorú

STU získala v rámci podujatia „Stavba roka“ a zároveň FIIT STU v novembri 2013 oslávila

svoje 10. výročie jej vzniku.

Medzi kľúčové úlohy do budúcna rektor zaradil najmä prípravu na komplexnú akreditáciu

a zapojenie sa do nového rámcového programu Horizont 2020.

* správu o priestorovom vybavení fakúlt STU a výške nákladov na ich prevádzku v Bratislave a požiadala rektora predložiť návrh opatrení vedúcich k zníženiu energetickej náročnosti budov STU.
* informáciu o realizovaných krokoch na zabezpečenie vyrovnaného hospodárenia FIIT STU a realizovaných krokoch v súvislosti s využitím novej budovy FIIT STU a voľných priestorov na FEI STU.
* informáciu o verejných obchodných súťažiach na predaj nehnuteľného majetku STU a odporúčala ministerstvu školstva, resp. inému orgánu štátnej správy vytvoriť možnosti pre zhodnotenie nepotrebného majetku VVŠ za primeranú cenu.

2/ Správna rada STU dala predchádzajúci súhlas na a odpredaj nehnuteľností v Trnave.

3/ Predseda SR predniesol návrh na priznanie odmeny rektorovi STU s príslušným odôvodnením.

***Súpis uznesení zo zasadnutia Správnej rady STU zo dňa 03. 12. 2013***

**UZNESENIE: 2.1/2013-SR**

Správna rada STU berie na vedomie informáciu o stave plnenia uznesení.

(Hlasovanie: za – 11, proti – 0, zdržal sa – 0)

**UZNESENIE: 2.2/2013-SR**

Správna rada STU berie na vedomie ústnu informáciu o aktuálnych témach na STU.

(Hlasovanie: za – 11, proti – 0, zdržal sa – 0)

**UZNESENIE: 2.3/2013-SR**

 Správna rada STU dáva predchádzajúci súhlas na odpredaj nehnuteľnosti na Hajdóczyho ulici v Trnave zapísanej na LV č. 6497, katastrálne územie Trnava, ako stavbu – školská budova so súp. č. 6768 na parcele č. 3547/45 v podiele 18/30

(Hlasovanie: za – 11, proti – 0, zdržal sa – 0)

**UZNESENIE: 2.4/2013-SR**

 Správna rada STU dáva predchádzajúci súhlas na odpredaj nehnuteľností na Rázusovej ulici v Trnave, zapísaných na liste vlastníctva č. 4364, katastrálne územie Trnava ako pozemok parc. č. 6390 vo výmere 3816m2 zastavané plochy a nádvoria a stavbu so súpisným číslom 262 na parcele č. 6390.

(Hlasovanie: za – 11, proti – 0, zdržal sa – 0)

**UZNESENIE: 2.5/2013-SR**

Správna rada STU berie na vedomie Správu o priestorovom vybavení fakúlt STU a výške

nákladov na ich prevádzku s pripomienkami a žiada rektora STU predložiť návrh opatrení

vedúcich k zníženiu energetickej náročnosti budov STU.

 Z: rektor STU T: máj 2014

(Hlasovanie: za – 11, proti – 0, zdržal sa – 0)

**UZNESENIE: 2.6/2013-SR**

Správna rada STU berie na vedomie informáciu o realizovaných krokoch na zabezpečenie

vyrovnaného hospodárenia FIIT STU s pripomienkami.

(Hlasovanie: za – 11, proti – 0, zdržal sa – 0)

**UZNESENIE: 2.7/2013-SR**

Správna rada STU berie na vedomie informáciu o realizovaných krokoch v súvislosti

s využitím novej budovy FIIT STU a voľných priestorov na FEI STU s pripomienkami.

(Hlasovanie: za – 11, proti – 0, zdržal sa – 0)

**UZNESENIE: 2.8/2013-SR**

Správna rada STU berie na vedomie informáciu o verejných obchodných súťažiach na

predaj nehnuteľného majetku STU a odporúča po druhej neúspešnej súťaži na predaj

nehnuteľnosti v Gabčíkove obstarať poradcu pre predaj majetku.

(Hlasovanie: za – 11, proti – 0, zdržal sa – 0)

**UZNESENIE: 2.9/2013-SR**

Správna rada STU v súvislosti s opakovanou neúspešnou obchodnou súťažou na predaj

nehnuteľnosti v Gabčíkove odporúča ministerstvu školstva, resp. inému orgánu štátnej

správy vytvoriť možnosti pre zhodnotenie nepotrebného majetku VVŠ za primeranú cenu.

(Hlasovanie: za – 11, proti – 0, zdržal sa – 0)

**UZNESENIE: 2.10/2013-SR**

Správna rada STU v súlade s §41 ods. 5 Zákona o VŠ v platnom znení schvaľuje rektorovi STU, prof. Ing. Robertovi Redhammerovi, PhD., odmenu pri príležitosti životného jubilea 50 rokov veku v zmysle Kolektívnej zmluvy STU na rok 2013 a mimoriadnu odmenu zo zdrojov podnikateľskej činnosti za osobný prínos v oblasti organizovania a riadenia podnikateľskej činnosti a získavaní iných ako dotačných prostriedkov pre univerzitu.

(Hlasovanie: za – 11, proti – 0, zdržal sa – 0)

**UZNESENIE: 2.11/2013-SR**

Správna rada STU žiada zvolať „brainstormingové“ stretnutie zástupcov správnych rád

vybraných vysokých škôl s cieľom zvážiť úpravy modelu a kritérií financovania VŠ, resp.

zohľadnenia potrieb spoločnosti v nadväznosti na systém financovania základných

a stredných škôl. Závery zo stretnutia odporúča prediskutovať s ministrom školstva.

 Z: rektor STU T: jar 2014

(Hlasovanie: za – 11, proti – 0, zdržal sa – 0)

V zmysle zákona č. 131/2002 Z. z. o vysokých školách, § 41, ods. (7) – Správna rada verejnej vysokej školy najmenej raz ročne doručuje ministrovi a zverejňuje na internetovej stránke verejnej vysokej školy správu o svojej činnosti. Podporuje posilňovanie väzby verejných vysokých škôl a spoločnosti. Uplatňuje a presadzuje verejný záujem v činnosti verejných vysokých škôl, najmä v súvislosti s využívaním jej majetku a finančných prostriedkov poskytnutých verejnej vysokej škole štátom.

Správa o činnosti Správnej rady STU za rok 2013 informuje o prehľade najdôležitejších udalostí, prerokovávaných a schválených materiáloch, uzneseniach, záveroch a odporúčaniach pre Vedenie Slovenskej technickej univerzity v Bratislave.

doc. RNDr. Milan Ftáčnik, CSc.

 predseda Správnej rady STU